לזכר חברתינו דר אדריאנה פלדמן ז"ל.

ד"ר אדריאנה פלדמן – שילוב של אפקט וקוגניציה

בלוויה של דר אדריאנה פלדמן כוסו השמים דווקא בענני נוצה וקשת צבעונית הגיחה לאיטה.....זו לא היתה קשת רגילה. זו היתה קשת הפוכה שהפיצה אור נוגה. לאברמית בתה הזכירה הקשת הזאת את אור ההתגלות השכינה האלוקית ביחזקאל: "כמראה הקשת אשר יהיה בענן ביום הגשם, כן מראה הנוגה סביב, הוא מראה דמות כבוד ה'. ואראה, ואפול על פני, ואשמע קול מדבר..."

אמא היתה אישה של צבעים והדיבור היה המכחול, כך אברמית ביטאה. המראה הרך, הבגדים, ההופעה וטון הדיבור, ( את בבואתה של אדריאנה אפשר לראות על אחותה התאומה תבדל"ח) התמזגו באופן קוהרנטי עם תפיסת עולמה ואישיותה שיש בהם שילוב מאוזן של קוגניציה ואפקט.

בדיוק באותה שעה שהקשת הופיעה עמדה אברמית, פסיכולוגית במקצועה, מעל קברה הטרי של אמה והקריאה משיריה של אדריאנה את השיר:

נביא אמיתי

אני נזכרת בימי ילדותי

הרחוקים

כאשר סיפורי הנביאים

והמילים החוצבות

נערמו בין הדפים

ונספגו גם בימים של אז

רוויי התקומה

והמלחמה

כל כך רציתי לפגוש

בנביא כזה, אמיתי

ידעתי, אי-אפשר

היום אני חושבת

פתאום

אולי

הוא יקרה לי בדרכי

עייף ולא נכנע

אפילו מגמגם

(לא נורא, כמו משה)

אבל, חשוב שיהיה חרד וער

שלא יחמיץ את הסנה הבוער

אמא הדביקה אותנו בתשוקה לחפש אחר נביאי האמת – שביכולתם לראות מעבר לאבק היום יום את ההזדמנות הייחודית המתגלה בכל רגע; לראות בכל מצב את ההתגלות האלוהית, את הסנה הבוער. כך הייתה שם תמיד לשקף מעבר לפגמים האנושיים את האור הייחודי הנמצא בכל אחד, כך אברמית, ביתה.

עם השמעת השיר שלה הופיעה קשת הפוכה בשמיים בהירים לגמרי, קשת בצורה של חיוך. האור הלבן והיום יומי נפרש לצבעיו המרהיבים, כשהוא עובר דרך פריזמה שקופה ומיוחדת- כך נוצרת הקשת. אמא הייתה הפריזמה הזו עבור כל מי שנקרה בדרכה, מוציאה ומבליטה את צבעיו המיוחדים. זו היא שהייתה בעצמה הנביא הזה שחיפשה.

יורי פלדמן, בנה, ספד לה מעל הקבר הטרי. הוא תיאר איך אדריאנה אביבי נולדה ב 7 לאפריל 1933 בנאפולי שבאיטליה יחד עם אחותה התאומה לידיה. לאחר מספר שנים נולדה להם אחות קטנה בשם אריאלה. ב 1940 כשאדריאנה הייתה בת 7, המשפחה ברחה מאיטליה באניה האחרונה שהורשתה להפליג לפלסטינה לפני שנכנסו חוקי נירנברג לתוקף באיטליה. אמא סיפרה איך הם החליטו לנסוע באותו ליליה, כל ילדה הורשיתה לקחת בובה אחת, לקחו רק בגדים שיכלו ללבוש כדי לא לעורר חשד ונסעו לצד השני של איטליה כדי לתפוס את אותה אניה. מי יודע מה היה קורה עם התאומות הזהות הקטנות היו נשלחות לניסויים של מנגלה.

היא גדלה והתחנכה על ברכי הציוניות ואהבת הארץ. בצבא התגייסה למחזור השלישי של הנח"ל ושם הכירה את מוסיק, אהוב ליבה. לאחר מספר שנים שחיו בקיבוץ משמר דוד (לא רחוק מכאן) הם עברו לירושלים והתחילו חיי אקדמיה ומחקר לצד הקמת משפחה. מסלול זה התחיל בירושלים באוניברסיטה העברית, דרך קולומביה מיזורי שבארה"ב, ויניפג קנדה (שאמא כל כך אהבה), רחובות ובסוף (כאילי בסגירת מעגל הגיע בחזרה לאיזור הזה) לכרמי יוסף שבה הם בנו את ביתם המשותף עם לידה הקרובה לה כשכנה צמודה. אמא מאוד אהבה את הבית שלה ומאוד שמחתי בשבילה.

לאחר הרבה שנים של גידול מסור של הילדים והמשפחה, אדריאנה סיימה דוקטורט ביעוץ חינוכי באוניברסיטת בר אילן **בנושא: הזיקה בין חשיבה לבין משתנים אפקטיביים בגיל הילדות הגבוהה תוך התייחסות לרקע דמוגרפי** ועסקה כמרצה, מורה, יועצת ומטפלת מוערכת.

אמא האמינה ביעוץ המבוסס על טיפול הומני אומר בנה יורי. היא האמינה ביחס של היועץ והנועץ, הגדירה את "האני ואתה" ולא את ה"אני והל"ז". המוטו שלה היה: "משמעות במקום משמעת, בהערכה עצמית כעיקר, ויעוד במקום גורל".

" היתה אנושית, אצילית, טובת לב בצורה נדירה" מציינים חברי סגל בבית הספר לחינוך בבר אילן. היא היתה בת דורם של פרופ ראובן פויירשטיין ופרופ יעקב רנד. היא האמינה באדם. לא רק באכלוסיות עם צרכים מיוחדים אלא גם בנו – האנשים ה-So called תקינים."שילוב" ותיווך היו חלק מ"הארסנל" הלשוני שלה. היא השקיעה לא רק בסטודנטים מצטיינים אלא דווקא בפחות טובים הזקוקים לעזרה ולא רק בסטודנטים אלא גם בנו חברי הסגל. היא ראתה בכל אדם את צבעיו, את האור הגנוז שבו.

לפני כמה שנים אמא הייתה בין מקימי "אילט" – האגודה הישראלית ליעוץ טיפולי". אגודה זו מנסה לקדם את מקצוע היעוץ בארץ ומטרתה להעשיר ולקדם יועצים. אמא המשיכה לעסוק במקצוע שאהבה מעבר לגיל הפרישה והמשיכה לטפל וללמד עד לקיץ האחרון כשמצבה הרפואי החל להתדרדר ואילץ אותה להפסיק לעבוד בגיל 85.

בעבודתה אמא נגעה בכל כך הרבה אנשים, "אני זוכר כל החיים איך שאנשים אהבו אותה, העריכו אותה ואמרו כמה שהיא מיוחדת. כעת אנחנו מקבלים אין ספור הודעות, סיפורים ומכתבים שהמכנה המשותף של כולם הוא איך אמא הצליחה לעזור, להשפיע לעודד וללמד כל כך הרבה אנשים בצורה כל כך מיוחדת ונדיבה. אצלה המטופל היה העיקר" אומר בנה יורי.

אברמית בתה מצאה המלצה אנונימית באינטרט שכל כך ממצה את אמה: "ממליצה בחום על אדריאנה פלדמן מכרמי יוסף. מעבר לעובדה שהיא אדם מדהים וצדיקה גדולה, היא מטפלת מנוסה ומאוד פתוחה וגמישה. מחוייבת בראש ובראשונה למטופלים ולא לשום גישה או שיטה. נמצאת ב 144 בהצלחה"

הייתה אישה יפה מבחוץ ובפנים. היא הייתה צנועה, ענווה, נדיבה, חכמה, ויצירתית. היא הייתה בעלת נתינה האין סופית והקשיבה לאחרים בסבלנות עד לפרט האחרון. אי אפשר היה לשכנע אותה לפנק את עצמה, לקנות לעצמה מהשהוא, תמיד העדיפות הייתה לתת לאחרים, גם בחודשים האחרונים כשהייתה חולה. כל התכונות הללו הם מה שעשו אותה מטפלת ומרצה כל כך מיוחדת.

תכונות אלו הם גם מה שעשו אותה בת, בת זוג, אחות, אמא סבתא וסבתא רבא נפלאה וחברת סגל נפלאה. לאורך שנים אדריאנה טיפלה באמא שלה במסירות רבה ובאהבה. היא טיפלה בה בבית תקופה ארוכה במקום לשלוח אותה למוסד או לבית חולים ובכך נתנה לה לבלות את השנים האחרונות שלה עם סבל מינימלי ובכבוד. הזוגיות שהייתה לה עם אבא מוסיק במשך 65 שנה הייתה מדהימה ודוגמה מדהימה לכולנו. איזה חברות, איזה מערכת יחסים נפלאה, איזה אהבה!! הקשר שהיה לה עם לידה, אחותה התאומה הזהה, היה מדהים, קרוב וכנה. הייתם צריכים לראות איך אבא ולידה טיפלו בה במסירות סביב השעון, במאמץ פיזי ונפשי עצום - רק שיהיה לה טוב ושרק שהיא לא תסבול ושהיא תקבל רק את הטיפול שהיא רצתה בצורה הטובה ביותר.

בהמשך לדבריו יורי אמר מתחת לאותה קשת הפוכה: "התכונה הכי מדהימה שהייתה לאמא, הייתה האהבה האין סופית לכולנו. הערצתי את אמא איך שהילדים כל כך אהבו לבוא לבקר אותה, להתייעץ איתה ולשתף אותה בחייהם. היא תמכה בהם נפשית וחמרית, עזרה להם בשיעורי בית, ואפילו הכינה את כולם למבחן הפסיכומטרי לאוניברסיטה. אהבת הנכדים זו התבטאה באיך שכל הנכדים התגייסו לעזור בטיפול כשהייתה חולה. אפילו אליעזר דב הקטן, הכיר אותה ואהב אותה. בפעם האחרונה כשהוא ראה אותה בסוכות הוא קרא לה"יאנה יאנה!!". זה שימח אותה כל כך!!

אני זכיתי בגדול שאדריאנה הייתה אמא שלי. מהצד המקצועי שלה, היא ידעה לפתח אצלי "דימוי עצמי חיובי" והגאווה שלה בי דחפה אותי להגיע לאן שאני היום. תמיד קראתי לה "המטפלת שלי" וכן גם אותי היא הכינה לפסיכומטרי. אמא לימדה אותי איך לכבד אנשים אחרים במיוחד את השונים. היא לימדה אותי איך לקבל את כל "השגעונות" של הילדים שלי, היא טמנה בי את ההשראה איך לאהוב בת זוג, איך לאהוב את ילדי ואת נכדיי. תמיד יכולתי לדבר עם אמא על כל דבר. כל כך אהבתי את השיחות שלנו. היא תמיד הייתה זמינה וסובלנית לשמוע כל דבר עד הפרט האחרון. תמיד נעזרתי בה כשהיו קונפליקטים בעבודה, עם חברים או משפחה. נעזרתי בה בכל החלטה שהייתי צריך לקבל. היא הכירה כל שם, כל פרט, כל קונפליקט, כל התלבטות ועזרה כל כך!! תמיד יעצה את הדבר הנכון שלא תמיד היה הדבר המקובל. חבל שלא הקשבתי לה יותר. הרי היא תמיד צדקה.

אמא, תמיד תיהיה איתי בלב, תמיד אחשוב מה היית אומרת, מה היית מייעצת ומה היית עושה.... תודה שנתת והנקת לנו כל כך הרבה, תודה על האהבה. תיהיי כל כך חסרה לנו."